Droneobservasjoner over Danmark 2025

**Droneobservasjoner over Danmark 2025** var en rekke observasjoner av store, uidentifiserte droner mellom 22. og 25. september 2025 i Danmark. Hendelsene førte blant annet til stengte flyplasser, omfattende forstyrrelser i flytrafikken, skjerpet beredskap i politiet og økt nasjonal oppmerksomhet rundt mulig hybridkrigføring.

## Hendelser
Om kvelden den 22. september ble Københavns lufthavn stengt i fire timer mens droner svevde over området. 20 000 passasjerer ble berørt, og rundt 100 avganger og landinger ble kansellert.

Samme kveld ble Oslo lufthavn (Gardermoen) stengt etter droneobservasjoner. Den ble deretter stengt 6. oktober etter en mulig observasjon av mellom tre og fem droner. 

Natten mellom 24. og 25. september ble Aalborg lufthavn stengt for all trafikk på grunn av droneaktivitet. Senere samme natt meldte Syd- og Sønderjyllands politi at droner også var observert ved lufthavnene i Esbjerg, Sønderborg og Flystasjon Skrydstrup. Det ble også observert droner ved flere militære installasjoner, blant annet Jydske Dragonregiments kaserne i Holstebro.

Politiet mottok over 500 meldinger om droneobservasjoner fra hele landet i løpet av et døgn. Russland avviste å ha hatt noe med hendelsene å gjøre. Ingen nasjoner eller organisasjoner har tatt på seg ansvar, men to russiske skip som passerte danske farvann samtidig ble pekt ut som mulige kandidater av TV 2. Samtidig ble det russiske krigsskipet «Aleksandr Sjabalin» observert utenfor Langeland.

Innledningsvis ble den Nationale Operative Stab (NOST) satt i informasjonsberedskap (nivå 1), før nivået ble hevet til høyeste nivå, operasjonsberedskap (nivå 3). Samtidig besluttet Rigspolitiet å heve hele landets politiberedskap til «forhøyet beredskap».

Danske myndigheter beskrev aktiviteten som en sannsynlig hybridoperasjon med hensikt å skape uro i befolkningen og forstyrre kritisk infrastruktur.

Hendelsene fant sted mens Danmark hadde det roterende formannskapet i Rådet for Den europeiske union og få dager før et uformelt møte i Det europeiske råd i København tidlig i oktober. Myndighetene innførte et midlertidig landsdekkende flyforbud for droner som sikkerhetstiltak rundt toppmøtet.

### Tidligere hendelser
I januar 2025 rapporterte innbyggere i Køge flere ganger om store droner over Køge havn og marinaen – opptil 20 droner samtidig. Politiet rykket ut flere ganger og observerte selv droner forsvinne i høy fart ut over havet. Midt- og Vestsjællands politi opplyste at det ikke var utstedt tillatelser til droneflyvning i området, og saken ble betraktet som ulovlig. Politiets Efterretningstjeneste ble varslet, men bakmennene ble aldri identifisert.

Køge havn brukes tidvis som militært område, blant annet for utskiping av dansk militært materiell til Latvia som del av NATOs Enhanced Forward Presence.

Før dronehendelsene i Danmark ble det i 2025 rapportert om lignende episoder i flere NATO land, blant annet i Polen 10. september, da 19 russiske droner fløy inn i landet og én ble skutt ned nær grensen til Belarus. Estlands luftrom ble krenket 19. september, da tre russiske MiG-31 fly fløy inn i 12 minutter.

## Etterforskning
Politiet uttalte 23. september at det trolig sto «en kapabel aktør» bak droneoverflyvningene. Dagen etter ble det meldt om over 100 nye observasjoner i København. Etterforskningen skjer i samarbeid med PET og Forsvaret.

Den 30. september beslagla den franske marinen den sanksjonerte russiske tankeren *Pushpa* fra skyggeflåten utenfor Saint-Nazaire. To av besetningsmedlemmene ble arrestert. Skipet ble mistenkt for å være blant tre fartøyer som hadde sendt opp droner over Danmark.

## Internasjonal støtte
Danmark fikk i etterkant bistand fra flere allierte land. Norge bidro med personell og utstyr, Tyskland sendte fregatten «Hamburg*»* og leverte i tillegg anti-dronekapasiteter. Frankrike og Sverige bidro også med radarer og anti-drone enheter for å styrke sikkerheten rundt toppmøtet i København.

## Reaksjoner

* Statsminister Mette Frederiksen uttalte: «Hybridkrigen er i sin natur uforutsigbar. Droner én dag, sabotasje en annen, cyberangrep en tredje.»

* Forsvarsminister Troels Lund Poulsen uttalte at hendelsene «ikke ser tilfeldige ut, men systematiske».

* Peter Viggo Jakobsen, professor ved Syddansk Universitet, uttalte at det var en «tilståelsessak» at droner kunne fly over militære baser som Aalborg lufthavn.

## Se også
* Nord Stream-sabotasjen 2022

## Referanser